Die VSA, hommeltuie en militêre basisse in Afrika | Maroela Media
China het aan die begin van die eeu vol selfvertroue verklaar dat hierdie millennium aan die Chinese behoort en dat hulle eersdaags Amerika op ekonomiese gebied gaan verbysteek as die grootste ekonomie ter wêreld. Die Chinese het so ver met hierdie ideaal gevorder, dat president Donald Trump dit nodig geag het om ekonomiese sanksies teen China in te stel. Dat die res van die wêreld daaronder gaan ly, skeel hom blykbaar min.
Nie dat Amerika se beplanning om sy troon as die invloedrykste land in die wêreld te behou, daar opgehou het nie. Wat feitlik ongemerk verbygaan, is dat die cowboys van Amerika steeds voortgaan om sy militêre magte oor die hele aardbol uit te brei. Dit lyk asof die land van Uncle Sam hom daarop voorberei om selfs geweld te gebruik om sy posisie te behou.
Dit is welbekend dat Amerika 'n beleid volg om China te omsingel en sowel diplomatieke as militêre lande rondom China aan sy kant te kry. Daar is derduisende Amerikaanse troepe in Suid-Korea en Japan, om van lande soos Guam en die Filippyne nie eens te praat nie. Wat min mense egter weet, is dat Amerika vinnig besig is om sy militêre teenwoordigheid ook in Afrika uit te brei.
In die jongste uitgawe van die African Military Blog word beweer dat daar 150 000 Amerikaanse militêre personeel in minstens 74 lande en ses kontinente is. In teenstelling daarmee, het Frankryk basisse in net tien lande en Brittanje in slegs sewe. Op die oomblik is Amerika betrokke in oorloë in vyf lande, naamlik Afghanistan, Irak, Sirië, Libië en Jemen. Hy het 662 militêre basisse oor die hele wêreld van waar lugaanvalle geloods kan word.
Op land het Amerika die afgelope klompie jare 60 basisse van die een of ander soort in 34 Afrikalande gevestig. Hy het net 50 diplomatieke missies op die vasteland en Trump het sedert sy bewindsaanvaarding nog nie 'n Amerikaanse ambassadeur in Suid Afrika aangestel nie. Amerika werk hard daaraan om sy militêre teenwoordigheid in Niger uit te brei. Die plan is om 'n tweede groot hommeltuigbasis (drone) in Agadez te vestig, die tweede grootste ná die een in Kamp Lemonnier in Djiboeti. Die landingstrook in Lemonnier word ook verbeter sodat die grootste Amerikaanse vragvliegtuie daar kan land.
Amerika spits hom dus op 'n baie kontroversiële militêre uitbreiding in Afrika toe: die vestiging van basisse van waar hy hommeltuie kan lanseer. Sulke basisse is nou in Djiboeti, die Seychelle, Uganda, Ethiopië, Kenia, Suid-Soedan, Niger en Burkina Faso. Dit, ondanks die feit dat die aanwendnig van hommeltuie in vredestyd nie net teen die Amerikaanse wetgewing is nie, maar ook internasionale ooreenkomste oortree. In Julie het Amerika erken dat hommeltuie "tussen 64 en 116" burgerlikes in Pakistan, Libië, Jemen en Somalië gedood het. Dit is nie bekend hoeveel van die hommeltuie Suid Afrika kan bereik nie, maar die blote gedagte daaraan is skrikwekkend.
Sowat 2 000 Amerikaanse soldate, onder hulle ook sogenaamde kontrakteurs, is in 78 missies in meer as 20 lande betrokke. Amerika het militêre ooreenkomste met talle Afrikalande soos Nigerië en Senegal wat hom die reg gee om permanente basisse in daardie lande te hê. Amerika het ook onlangs maneuvers met Suid-Afrikaanse magte in die Noord-Kaap gehou, iets wat hy voortdurend in ander dele van die wêreld, soos Korea, organiseer.
Jare terug het 'n mens op skool geleer dat die "Rooi Gevaar" net om die draai lê en loer om die strategiese roete om die Kaap in te palm. Dis waarom die bosoorlog in die eerste plek begin het, want indien die Suez-kanaal buite werking gestel sou word, sou alle groot skepe, waaronder olietenkskepe, om die Kaap moes vaar.
China het histories nie 'n groot militêre teenwoordigheid in die Kaap gehad nie, hoewel daar bewyse is dat 'n Chinese generaal voor Vasco da Gama in Saldanhabaai vasgemeer het. Die Chinese het egter onlangs 'n militêre samewerkingsooreenkoms met Suid-Afrika onderteken en sy fregatte en ander oorlogskepe maak al hoe meer van Simonstad gebruik. Die Chinese praat ook met ander lande in Afrika en onbevestigde berigte lui dat hulle 'n missielbasis of twee in Zimbabwe opgerig het. Hier word die gedugte grond-lug-missiele (GLM) glo aangehou.
Trump het natuurlik ander probleme, waarvan een is dat hy besig is om sy bondgenote soos Kanada en die Europese Unie te vervreem. Hy het onlangs aangedui dat Amerika sy finansiële bydrae tot die Noord-Atlantiese Verdragsorganisasie (Navo) gaan afskaal. Alles glo om Amerika se belange eerste te stel. Is dit dalk omdat hy die geld in Afrika nodig het?
Die VSA is al tot 'n groot mate 'n polisiestaat (intern), en het 'n baie geslepe plan ekstern. Kan dalk self as 'boos' bestempel word.
Die feit dat Trump tot nou toe nog nie 'n ambassadeur in Suid-Afrika aangestel het nie, spreek boekdele oor sy siening van ons regering wat by verskeie geleenthede in die VN en per openbare uitsprake teen die VSA kant gekies het. Die opbou van Amerikaanse militêre teenwoordigheid in Afrika strook ook met Trump se uitsprake dat hy moeg is vir die korrupsie en vergrype van Afrika regerings. Die Chinese daarenteen is soos 'n vlaag sprinkane wat alles verorber en slegs 'n afsetpunt vir sy oorbevolking soek.
Wel, eerder die VSA as die Chinese. Soos dit nou gaan is Ramaphoza besig om ons geheel aan die Sjinese uit te verkoop. Gaan kyk maar op die kleiner dorpies veral hoe begin hulle oorvat in besighede. Waar gaan dit eindig?
Hulle soek ons land se minerale. Ons grond. Hulle het die getalle om hierdie land te infiltreer en oor te neem.. Daardie padda in die pot water waarvan Ramaphoza jare gelede gepraat het is nie net die blankes nie. Dis alle Suid-Afrikaners. Slim gaan sy baas vang op die ou einde.
Tienie, ek dink jy is Amerika-fobies. Die troepe in Suid Korea en Japan is al dekades daar en is in die eerste plek daar (op hulle uitnoding) om die lande teen Noord Korea te beskerm. Die troepe in Afrika is omdat daar permanent oorlog in Afrika is, en die VSA bloot sy eie en ander Eupese firmas te beskerm. Niks met Sjina te doen nie. En om 'n sterk militêre mag te hê is maar net om seker te maak jy bly die sterkste. Dit kan net goed vir jouself wees. Sjina het nog nooit enige aanduiding gegee dat hulle… Lees meer »
Die trant van hierdie berig is giftig anti-Amerikaans en pro-China. Ek wonder waarom? Miskien om Ramaphosa & Kie se kruipery by China te probeer regverdig.